**Татар гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры биремнәре**

**2020-2021 уку елы. 11 нче сыйныф**

**Үткәрү вакыты – 180 минут**

**Максималь балл – 70**

**I. Тестлардан дөрес җавапны билгеләгез.**

1. Җөмләдәге калын хәрефләр белән бирелгән сүздәге аваз үзгәреше дөрес күрсәтелгән рәтне билгеләгез. **(2 балл)**

***Тычканга*** *үлем, мәчегә көлке.* (Мәкаль)

а) ирен ассимиляциясе;

ә) тел арты ассимиляциясе;

б) борын ассимиляциясе;

в) саңгыраулыкта охшашлануның кире төре.

2. Җөмләдәге ТСТ (тартык+сузык) иҗек калыбының саны дөрес күрсәтелгән рәтне билгеләгез. **(2 балл)**

*Уеныңны кайда уйнасаң, шунда калсын.* (Мәкаль)

а) 3;

ә) 5;

б) 6;

в) 8.

3. Фразеологизм дөрес күрсәтелгән рәтне билгеләгез. **(2 балл)**

а) *чәчләр үрә тору*;

ә) *чәчләр юешләнү*;

б) *чәчне үрү*;

в) *чәчне юу*.

4. Җөмләдәге ясалма сүзләрнең саны дөрес күрсәтелгән рәтне билгеләгез. **(2 балл)**

*Эшләнеп бетмәгән эшнең бәясе тишекле бер тиен.* (Мәкаль)

а) 1;

ә) 2;

б) 3;

в) 4.

5. Җөмләдәге исемләшкән сыйфат фигыльләрнең саны дөрес күрсәтелгән рәтне билгеләгез. **(2 балл)**

*Белгән белгәнен эшләр, белмәгән бармагын тешләр.* (Мәкаль)

а) 1;

ә) 2;

б) 3;

в) 4.

6. Җөмләдәге фигыльләрнең төркемчәләре дөрес күрсәтелгән рәтне билгеләгез. **(2 балл)**

*Кергәнче чыгар җиреңне кара.* (Мәкаль)

а) хәл фигыль, хикәя фигыль, боерык фигыль;

ә) хәл фигыль, хикәя фигыль, исем фигыль;

б) сыйфат фигыль, сыйфат фигыль, боерык фигыль;

в) хәл фигыль, сыйфат фигыль, боерык фигыль.

7. Җөмләдәге калын хәрефләр белән бирелгән сүзләрнең кайсы сүз төркеменә караганлыгы дөрес күрсәтелгән рәтне билгеләгез. **(2 балл)**

*Агач җимеше* ***белән****, адәм эше* ***белән****.* (Мәкаль)

а) тезүче теркәгечләр;

ә) ияртүче теркәгечләр;

б) бәйлекләр;

в) бәйлек сүзләр.

8. Җөмләдәге калын хәрефләр белән бирелгән сүзнең нинди җөмлә кисәге икәнлеге дөрес күрсәтелгән рәтн билгеләгез. **(2 балл)**

*Яралы* ***кошка*** *таш атмыйлар.* (Мәкаль)

а) ия;

ә) хәл;

б) тәмамлык;

в) аергыч.

9. Бирелгән җөмләдәге иярчен компонентның төре дөрес күрсәтелгән рәтне билгеләгез. **(2 балл)**

*Тагын шунысы бар: тау эчендә авыл булалмый.* (Галимҗан Гыйльманов)

а) аналитик иярчен ия җөмлә;

ә) аналитик иярчен хәбәр җөмлә;

б) синтетик иярчен аергыч җөмлә;

в) аналитик иярчен тәмамлык җөмлә.

10. Бирелгән җөмләнең төре дөрес күрсәтелгән рәтне билгеләгез. **(2 балл)**

*Китә башласам, газиз әнкәем,*

*Яшь тулы күзең түбән иясең.* (Шәмися Җиһангирова)

а) иярченле кушма җөмлә;

ә) тиңдәш түгел иярүле күп иярченле катлаулы кушма җөмлә;

б) тиңдәш иярүле күп иярченле катлаулы кушма җөмлә;

в) бер-бер артлы иярүле күп иярченле катлаулы кушма җөмлә.

**II. Башыгызны эшләтегез.**

Мәкальләрнең башын уйлап языгыз. **(5 балл)**

1. *.........................................., аннары сөйләрсең.*
2. *............................................ – кешенең көзгесе.*
3. *............................................, шул якка авар.*
4. *............................................ яман гадәтне куар.*
5. *..........................................., көзгең шундый.*

**III. Теоретик бирем.**

Теркәгечләр турында белгәннәрегезне языгыз. Фикерегезне мисаллар белән аңлатыгыз. **(10 балл)**

**IV. Гамәли һәм иҗади бирем.**

*Татарстаным минем*

*Син безне тудырдың, үстердең,*

*Тик сиңа бурычлы мәңге без.*

*Юк бит ул тагын бер синдәй җир:*

*Язың – яз, җәең – җәй, көзең – көз!*

*Көч бирдең, дәрт бирдең, рух бирдең:*

*Улларың, кызларың – баһадир.*

*Сокланмый мөмкинме соң сиңа:*

*Суың – су, күгең – күк, җирең – җир!*

*Яуларда, хезмәттә, сәнгатьтә*

*Исемең акладык, Татарстан.*

***Син безне күтәрдең – без сине:***

***Язың – яз, җирең – җир, даның – дан!***

(Ренат Харис)

1. ***Баһадир*** сүзенә фонетик анализ ясагыз. **(3 балл)**

2. Рәт гармониясенә буйсынмаган сүзләрне языгыз. **(2 балл)**

3. Ясалма сүзләрне күчереп языгыз. **(4 балл)**

4. ***Бурычлы, мәңге****,* ***күтәрдең*** сүзләренә морфологик анализ ясагыз. **(9 балл)**

5. Калын хәрефләр белән бирелгән җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. **(5 балл)**

6. Татарстанның данын кемнәр аклый? Шигырь белән бәйле фикерләрегезне 12-15 җөмләдән торган бәйләнешле текст итеп языгыз. **(12 балл)**